農事稍間有作
作者：陸游
朝代：宋

paragraphs: 架犁架犁喚春農，布穀布穀督歲功。
黄雲壓簷風日美，綠針插水霧雨濛。
年豐遠近笑語樂，浦漲縱橫舟楫通。
東家筑室窗戶綠，西舍迎婦花扇紅。
我方祭竈徹豚酒，盤箸亦復呼鄰翁。
客歸我起何所作，孝經論語教兒童。
教兒童，莫匆匆，願汝日夜勤磨礱，烏巾白紵待至公。